COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului în primă lectură referitoare la adoptarea unei decizii a Parlamentului European și a Consiliului privind acordarea unei asistențe macrofinanciare Republicii Kârgâzstan /* COM/2013/0699 final - 2011/0458 (COD) */





2011/0458 (COD) COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind poziția Consiliului în primă lectură referitoare la adoptarea unei decizii a Parlamentului European și a Consiliului privind acordarea unei asistențe macrofinanciare Republicii Kârgâzstan 1. Istoricul dosarului Data transmiterii propunerii către Parlamentul European și Consiliu [document COM(2011) 925 final - 2011/0458(COD)]: || 20 decembrie 2011 Data avizului Comitetului Regiunilor: || nu se aplică. Data poziției Parlamentului European în primă lectură: || 11 decembrie 2012 Data transmiterii propunerii modificate: || nu se aplică. Data poziției Consiliului în primă lectură: || 23 septembrie 2013 2. Obiectul propunerii Comisiei Propunerea a urmat reuniunii la nivel înalt a donatorilor din 27 iulie 2010, în cadrul căreia comunitatea internațională și-a luat angajamentul de a sprijini tranziția democratică din Republica Kârgâzstan în urma violențelor interetnice tragice din prima jumătate a anului 2010. Obiectivele propunerii privind acordarea de asistență macrofinanciară (AMF) sunt: · să contribuie la acoperirea actualului deficit rezidual substanțial de finanțare externă al Republicii Kârgâzstan; · să sprijine agenda de reforme macroeconomice și structurale a guvernului Republicii Kârgâzstan, așa cum a fost convenită cu comunitatea internațională a donatorilor; · să contribuie la menținerea stabilității economice a țării în această perioadă critică pentru a ajuta autoritățile pro-democratice să prevină reapariția violențelor interetnice. Mai concret, asistența ar promova, de asemenea, măsuri de politică în vederea consolidării gestionării finanțelor publice (bazându-se pe măsurile finanțate de UE în cadrul operațiunii de sprijin bugetar sectorial în curs de desfășurare), reforme fiscale pentru a sprijini sustenabilitatea fiscală, precum și măsuri de consolidare a sistemului bancar. 3. Comentarii asupra poziției Consiliului 3.1. Contextul general al propunerii Comisiei în primă lectură În cadrul reuniunii la nivel înalt a donatorilor din iulie 2010, Comisia Europeană s-a angajat să ofere până la 117,9 milioane EUR sub formă de ajutor pentru Republica Kârgâzstan, incluzând instrumente de criză (spre exemplu instrumentul de stabilitate, ajutorul umanitar) și liniile bugetare tematice. AMF propusă în valoare de 30 de milioane EUR a avut scopul de a sprijini eficacitatea intervențiilor UE menționate anterior, reducând vulnerabilitatea financiară pe termen scurt a acestei țări. Cu toate acestea, propunerea Comisiei de la sfârșitul anului 2011 nu a putut fi adoptată timp de mai mult de un an și jumătate din cauza unei dispute dintre colegislatori legate de alegerea procedurii de comitologie pentru adoptarea memorandumului de înțelegere, care conține măsurile de politică economică și financiară care trebuie să fie puse în aplicare de către beneficiar. Consiliul a insistat asupra procedurii de examinare (cu caracter obligatoriu), în timp ce Parlamentul a insistat asupra procedurii de consultare (fără caracter obligatoriu). Punctul de vedere al Parlamentului a fost exprimat în poziția sa în primă lectură din 11 decembrie 2012. Această dispută a fost soluționată în cele din urmă în contextul procedurii de conciliere privind propunerea de decizie a Parlamentului European și a Consiliului de acordare a unei asistențe macrofinanciare suplimentare Georgiei. Această decizie a fost adoptată la 12 august 2013. Poziția Consiliului în ceea ce privește propunerea de decizie privind acordarea unei asistențe macrofinanciare Republicii Kârgâzstan a fost adoptată la 23 septembrie 2013 (primă lectură). Modificările aduse de Consiliu sunt conforme cu rezultatele trilogului din 26 iunie 2013, care au fost aprobate de Parlament prin scrisoarea din data de 11 iulie 2013. În această scrisoare, președintele Comisiei pentru comerț internațional a Parlamentului a indicat că va recomanda plenului ca Parlamentul, în cadrul celei de a doua lecturi, să accepte poziția Consiliului fără amendamente. 3.2. Observațiile Comisiei Comisia sprijină poziția Consiliului în primă lectură și aprobă modificările aduse de acesta. Comisia salută faptul că, în cele din urmă, colegislatorii au reușit să ajungă la acordul necesar privind operațiunea planificată de acordare a unei asistențe macrofinanciare Republicii Kârgâzstan după o lungă întârziere de mai mult de un an și jumătate. În timpul vizitei președintelui Republicii Kârgâzstan la Bruxelles, la 17 septembrie 2013, relevanța și urgența operațiunii AMF au fost reiterate. 4. Concluzie Comisia sprijină poziția Consiliului în primă lectură și aprobă modificările aduse propunerii sale. Comisia va coopera pe deplin cu colegislatorii pentru a asigura adoptarea rapidă a propunerii de către Parlament în a doua lectură.